Königshaus am Schachen

Königshaus am Schachen (fritt oversatt til kongeboligen på Schachen) finnes på fjellet Schachen, 1800 moh i fjellkjeden Wetterstein, sør for Garmisch-Partenkirchen i den tyske delstaten Bayern. Huset ble oppført av Ludwig II av Bayern i perioden 1869 til 1871 eller 1872, etter planer av arkitekt Georg von Dollmann. Huset som er en trebygning, er oppført i to etasjer i sveitserstil. Det var på 1800-tallet populært blant adel og rike borgere å bygge seg slikt hus i alpene. Huset skulle ikke tjene til jaktformål, som Ludvig II i motsetning til sin far Maximilian II av Bayern, tok avstand fra. Derimot skulle huset gjøre at man kunne nyte høyfjellet med all mulig komfort. I første etasje finnes fem oppholdsrom med en sentralt plassert salon, slik man på dennetiden ofte fant det i villaene i det høyborgerlige Frankrike. Andre etasje er utført i orientalsk stil. I den tyrkiske salen finnes blant annet et sentralt plassert springvann, divaner, et kostbart teppe og andre pyntegjenstander, alt belyst gjennom farget vindusglass. Ludwig II interesserte seg for det orientalske, og hadde i 1840 funnet et bilde av et tilsvarende praktsal i et engelsk tidsskrift. Det orientalske var populært på 1800-tallet, men et slikt byggverk midt i høyfjellet er ansettt som unikt, og dessuten utenkelig hos andre enn Ludvig II. Referanser